Milí kolegovia,

 všetci vieme, že sme takmer 2 mesiace od začiatku mimoriadnej situácie na Slovensku a je potrebné pomaly sa začať vracať do normálneho života. V čase nástupu COVID-19 nik nevedel, ako sa situácia bude vyvíjať. Primárne bolo najdôležitejšie reagovať na ochranu lekárov v prvej línii pri počiatočnom nedostatku ochranných pracovných prostriedkov,  nikto z nás nevedel  aká bude prognóza vývoja, aké majú šance na prežitie tí, ktorí sa nakazia, ani ako ochrániť tých, ktorí sú v rizikovej skupine, alebo majú zníženú imunitu a sú chorí. Najlepšie prognózy boli a celkom neskončili - ostať doma a chrániť sa. Preklenuli sme ťažké obdobie, viac sme zistili a vyspeli, možno nás to viac zomklo a snáď aj prinútilo k vyššej ochrane nás samotných aj pri bežnom ošetrovaní pacientov.

 Na zasadnutí **Krízového štábu SKZL** sme prijali odporúčania pre zubné ambulancie - nastal čas začať si menežovať pacientov v tzv. štandardnom režime s dodržaním hygienicko-epidemiologického režimu v kontexte poslednej verzie [Metodického usmernenia hlavného odborníka MZ SR pre zubné lekárstvo](https://www.skzl.sk/storage/clanky/Aktuality/COVID-19/MU_Covid-19-Zubne-lekarstvo.pdf).

 **Čo to znamená?** Ak máte zabezpečené OOPP, dodržiavate postupy MU MZ SR, pacienti sa objednávajú telefonicky (aj akútni), dáte im vyplniť nové [Čestné prehlásenie](https://www.skzl.sk/storage/clanky/Aktuality/COVID-19/update_Cestne_prehlasenie_COVID-19-zubne-lekarstvo.pdf), ktoré si založíte do zdravotnej dokumentácie - odporúčame si začať manažovať pacientov na bežné ošetrenia vrátane preventívnych prehliadok. Upozorňujem, ale len v prípade dodržiavania príslušných opatrení uvedených v MU MZ SR.

 Aby nedošlo k zbytočným šumom, že sa naši pacienti  budú obávať zubného ošetrenia z dôvodu možnej nákazy, budem informovať verejnosť cez médiá, cez sociálne siete a zároveň pacientske organizácie o postupoch v zubných ambulanciách. Verím, že našich pacientov nesklameme a prehĺbime ich dôveru ku nám, zubným lekárom.

 Preto na vás, vážení kolegovia, apelujem, aby ste zabezpečili svoje ambulancie s príslušnou ochranou pri zubnom ošetrení pacientov.

Spolu to dáme!

Váš Igor Moravčík

Slovenská komora zubných lekárov

Fibichova 14

821 05 Bratislava